Kleinhoewe-aanval: Vrou langs haar man doodgeskietArgieffoto: SAPD/Facebook ’n Vrou (61) is in die vroeë oggendure van Sondag langs haar man doodgeskiet tydens ’n aanval op hul kleinhoewe in Buffelsdrift Bavaria in die breër Kameeldrift-Oos-omgewing in Gauteng. Kapt. Mavela Masondo, woordvoerder van die polisie, het die voorval aan Maroela Media bevestig en gesê twee verdagtes het na bewering die veiligheidshek van die huis oopforseer en die huis op so ’n manier binnegekom. “Hulle het die egpaar, hul dogter en kleindogter vasgebind. Die vrou is toe in haar bors geskiet en later op die toneel dood verklaar,” het Masondo gesê. Marius Müller, nasionale operasionele koördineerder van AfriForum, het die voorval bevestig. “Die aanvallers het gevlug met selfone en die egpaar se Isuzu-bakkie.” Volgens Müller moes die man, wat betrokke is by die plaaslike brandvereniging, sowat ŉ uur spook om homself los te wikkel langs sy vrou se liggaam om hulp te ontbied. Müller het verder bevestig dat die dogter en kleindogter in die huis was, maar dat hulle ongedeerd is. AfriForum reël dat die misdaadtoneel skoongemaak sal word. Die polisie ondersoek ŉ saak van moord en huisroof. Enigiemand met inligting oor die voorval kan die misdaadstoplyn by 08600 10111 kontak.